รัฐบาลไทย-ข่าวทำเนียบรัฐบาล-จุรินทร์ รุกทำลายของกลาง ละเมิดทรัพย์สินทางปัญญา
วันพฤหัสบดีที่ 12 กันยายน 2562
จุรินทร์ รุกทําลายของกลาง ละเมิดทรัพย์สินทางปัญญา
เน้นสร้างความเชื่อมั่นการดําเนินธุรกิจในไทย พร้อมคุ้มครองทรัพย์สินทางปัญญา
จุรินทร์ รุกทําลายของกลาง ละเมิดทรัพย์สินทางปัญญา เน้นสร้างความเชื่อมั่นการดําเนินธุรกิจในไทย พร้อม คุ้มครองทรัพย์สินทางปัญญา วัน 12 กันยายน 2562 เวลา 9.30 น. กระทรวงพาณิชย์ ได้ดําเนินการทําลายของกลางคดีละเมิดทรัพย์สินทางปัญญาที่คดีถึงที่สุดแล้ว ณ ลานอเนกประสงค์ กองพันทหารปืนใหญ่ต่อสู้อากาศยานที่ 7 กรมทหารปืนใหญ่ต่อสู้อากาศยานที่ 1 เขตดอนเมือง กรุงเทพฯ โดยมี นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เป็นประธาน และมีรัฐมนตรีช่วยว่าการกระทรวงพาณิชย์ (นายวีรศักดิ์ หวังศุภกิจโกศล) เอกอัครราชทูต และผู้แทนสถานเอกอัครราชทูตประจําประเทศไทย ผู้แทนหน่วยงานภาครัฐ ภาคเอกชน หน่วยงานต่างประเทศ ศิลปิน นักแสดง สื่อมวลชน ร่วมด้วย นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวว่า การใช้ “ทรัพย์สินทางปัญญา” เพื่อเพิ่มศักยภาพในการผลิตสินค้าและบริการ และเสริมสร้างขีดความสามารถในการแข่งขันทางการค้าของประเทศ นับว่ามีความสําคัญอย่างยิ่ง รัฐบาลได้ให้ความสําคัญและพัฒนา “ระบบการคุ้มครองทรัพย์สินทางปัญญา” ให้มีประสิทธิภาพมากยิ่งขึ้น โดยเฉพาะ “การบังคับใช้กฎหมาย” ให้มีประสิทธิภาพ ควบคู่ไปกับการรณรงค์สร้างจิตสํานึกให้ประชาชนเคารพสิทธิในทรัพย์สินทางปัญญา สําหรับการปราบปรามการละเมิดทรัพย์สินทางปัญญา รัฐบาลได้มอบหมายให้กระทรวงพาณิชย์ดําเนินการร่วมกับหน่วยงานบังคับใช้กฎหมายที่เกี่ยวข้อง ภายใต้ การกํากับดูแลของคณะอนุกรรมการปราบปรามการละเมิดทรัพย์สินทางปัญญา       ซึ่งมีผู้แทนจาก 17 หน่วยงาน เป็นอนุกรรมการ โดยปฏิบัติตามแผนปฏิบัติการป้องกันและปราบปรามการละเมิดทรัพย์สินทางปัญญา ทั้งตลาดที่มีการขายสินค้าละเมิด (Physical Markets) และตลาดออนไลน์ (Online Markets) รวมทั้งเข้มงวดป้องปรามการนําเข้าหรือออกทางช่องทางผ่านแดนตลอดจนทําความเข้าใจ และทําความตกลงกับเจ้าของพื้นที่ ให้เพิ่มการกวดขันมิให้มีการจําหน่ายสินค้าละเมิดในพื้นที่ของเจ้าของพื้นที่ เพื่อเสริมสร้างความเข้มแข็งในการคุ้มครองทรัพย์สินทางปัญญาทุกประเภท ที่ผ่านมาปรากฏผลอย่างเป็นรูปธรรมว่า การละเมิดในท้องตลาดและ การละเมิดบนอินเทอร์เน็ตมีปริมาณลดลง ซึ่งผลการดําเนินการอย่างจริงจังและต่อเนื่องนี้ ช่วยสร้างความเชื่อมั่นให้แก่ผู้ค้า นักลงทุน และผู้มีส่วนได้เสีย โดยเฉพาะภาคเอกชนเจ้าของทรัพย์สินทางปัญญาทั้งไทยและต่างประเทศ จึงขอขอบคุณ ทุกหน่วยงานและทุกภาคส่วนที่เกี่ยวข้อง อาทิ กองอํานวยการรักษาความมั่นคงภายในราชอาณาจักร กองทัพบก กองทัพเรือ สํานักงานตํารวจแห่งชาติ กระทรวงมหาดไทย กระทรวงดิจิทัลเพื่อเศรษฐกิจและสังคม สํานักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ สํานักงานป้องกันและปราบปรามการฟอกเงิน กรมศุลกากร กรมสอบสวนคดีพิเศษ และกรมทรัพย์สินทางปัญญา ที่ได้ร่วมมือกันปราบปรามสินค้าละเมิด ทั้งในส่วนของการผลิต การจําหน่าย  และการนําเข้าส่งออกอย่างจริงจังและต่อเนื่อง นํามาสู่การทําลายของกลางคดีละเมิดทรัพย์สินทางปัญญาที่คดีถึงที่สุดแล้วในวันนี้ สุดท้ายนี้ ผมขอเน้นย้ําว่า การบังคับใช้กฎหมายทรัพย์สินทางปัญญา อย่างจริงจัง จะเป็นส่วนสําคัญที่ผลักดันให้ “ระบบคุ้มครองทรัพย์สินทางปัญญาของไทย” เข้มแข็งเป็นรากฐานของการพัฒนาประเทศด้วยนวัตกรรมอย่างยั่งยืนต่อไป  บัดนี้ ได้เวลาอันสมควรแล้ว ผมขอเปิดพิธี “ทําลายของกลางคดีละเมิดทรัพย์สินทางปัญญาที่คดีถึงที่สุดแล้ว ประจําปีงบประมาณ 2562” ณ บัดนี้ รายงานข่าว กรมทรัพย์สินทางปัญญาแจ้งว่า ของกลางที่จะนํามาทําลายมีจํานวนมากถึงสิบล้านชิ้นเศษ (10,620,825 ชิ้น) หากคิดเป็นมูลค่าตามราคาของจริงประมาณ 550 ล้านบาท (549,911,530 บาท) ซึ่งเป็นการแสดงให้เห็นว่า รัฐบาลไทยได้ให้ความสําคัญต่อการปราบปรามสินค้าละเมิดทรัพย์สินทางปัญญา และพยายามดําเนินการป้องกันไม่ให้ของกลางคดีละเมิดทรัพย์สินทางปัญญาที่คดีถึงที่สุดแล้ว ถูกนํากลับมาขายในตลาดได้อีก โดยมีผู้แทนสถานเอกอัครราชทูต และผู้แทนหน่วยงานของประเทศคู่ค้าที่สําคัญของไทย รวมทั้งผู้แทนหน่วยงานภาครัฐ และภาคเอกชนเจ้าของสิทธิ และสื่อมวลชนร่วมเป็นสักขีพยาน ซึ่งแสดงให้เห็นถึงความโปร่งใสในการปฏิบัติงานของเจ้าหน้าที่ทุกคน และทุกฝ่ายที่เกี่ยวข้อง